Miktub mill-MEP Alfred Sant Għal dawk li fl-imgħoddi, is-sħubija fl-Ewropa kienet qisha l-kisba tal-Kus Qaddis, l-Unjoni Ewropea ma setgħet tagħmel xejn ħażin. Kienet timxi bl-akbar ġustizzja ma' kulħadd u bl-akbar trasparenza b'mod li kulħadd jieħu dak li ħaqqu — la aktar u la anqas. Il-fatt li pajjiż membru jkun fost l-aktar ċkejkna bl-ebda mod ma jfisser li mhux se jiġi ttrattat skont kif ħaqqu, fuq l-istess pjan ma' dawk li huma fost l-akbar. Fl-Unjoni Ewropea ma jeżistux preferenzi. Hekk riedu jemmnu. Issa li għadda numru sabiħ ta' snin li matulhom għamilna l-esperjenza ta' sħubija fl-Unjoni Ewropea, kulħadd jista' jasal għall-konklużjonijiet tiegħu/tagħha dwar kemm kienet minnha dil-premessa. Ma nistagħġibx li għad hemm min jemmen fiha għax wara kollox għad hawn min isostni li mhux veru li d-dinja hi tonda, imma ċatta. ĦARSIEN TAL-AMBJENT Inkredibbli l-istqarrijiet li għamel il-kap tal-Awtorità tal-Ippjanar. Donnu li la għandu għarfien ekonomiku serju u lanqas wieħed ambjentali. L-isbaħ hi li mid-dehra jaħseb li meta s-suq ħieles jitħalla jiddomina l-aktar riżors skars f'pajjiżna — l-art — l-ekonomija bilfors tkompli tirranka u bil-ħolqien ta' aktar ġid li jirriżulta, Malta timmodernizza. Bilkemm ma taniex x'nifhmu li fuq dil-bażi, l-funzjoni tiegħu qed tkun is-sewwieq prinċipali tal-modernizzazzjoni tal-pajjiż. M'hemmx dubju, għadna lura sew milli nifhmu u napprezzaw kif għandu jsir l-ippjanar spazjali f'dil-gżira ċkejkna. Sa mhux daqstant ilu, mill-ippjanar kien ikun hemm volontà sħiħa biex l-Awtorità tiddeffes f'kull dettall. Niftakarha trid tiddetta lil min qed jikkonverti ċinema fi plaza kummerċjali kemm għandu jkun id-daqs ta' kull bottegin li se tiftaħ. Issa d-daqqa hi bil-maqlub. Kwalunkwe żviluppatur jista' jsib solljev faċli għal kull proposta "moderna" li jressaq. Sakemm jinstab bilanċ (li messu ilu li nstab) bejn in-nej u l-maħruq f'dal-qasam baqagħlna. Meta (u jekk) insibuh, se jkun tard wisq. SORSI TAL-ILMA Xi ħadd ġibidli l-attenzjoni għal materja li kienet taħraq ħafna fl-ewwel nofs tas-snin 80 tas-seklu l-ieħor imma li biż-żmien, ittaffiet. Kważi ma baqgħetx tissemma aktar: il-provista ta' ilma. Erbgħin sena ilu, t-talba għall-ilma kienet tissupera bil-kbir il-provista, li kienet tinġab l-aktar mill-ħażniet ta' ilma tax-xita taħt l-art. Il-gvern Laburista ta' dak iż-żmien dam biex jaċċetta li kellu jinvesti f'apparati li jibdlu l-ilma baħar f'ilma tajjeb għall-konsum. Illum dil-proċedura titqies bħala naturali u sirna niddependu fuqha ħafna biex nilqgħu għat-talba għall-ilma "tax-xorb". Skont dan li kellimni, qed niddependu wisq fuq hekk tant li saret l-akbar vulnerabilità tagħna. Għandu punt. Niddubita kemm qed jesaġera.